BBC Burmese - မြန်မာ့ရေးရာ - လက်ပံတောင်း ကြေးနီ စီမံကိန်းကို ဆက်ကန့်ကွက်
နောက်ဆုံး ရေးသားချိန် 12 စက်တင်ဘာလ 2012 - 17:22 GMT
မြန်မာနိုင်ငံမှာ လယ်ယာမြေ အသိမ်းခံရမှု ပြဿနာ ဟာ ကြီးထွား လာနေပါတယ်
လက်ပံတောင်းတောင် ကြေးနီ စီမံကိန်းကို ကန့်ကွက် ဆန္ဒပြမှုတွေ ဗုဒ္ဓဟူးနေ့မှာလည်း ဆက်လက် ဖြစ်ပွားခဲ့ပါတယ်။
အာဏာပိုင်တွေ ဖမ်းဆီးထားတဲ့ ကိုဝေဠုနဲ့ ဝက်မှေး ကျေးရွာသူ သုံးယောက်ကို လွှတ်မပေးတဲ့ အပြင် စီမံကိန်းနဲ့ ပတ်သက်ပြီး နောက်ထပ် ရှေ့တိုး ဆောင်ရွက်မှုတွေကြောင့် ရွာသားတွေ ဘက်က ဆက်လက် ဆန္ဒပြခဲ့ကြတာ ဖြစ်ပါတယ်။
စစ်ကိုင်းတိုင်း ဝန်ကြီးချုပ် ဦးသာအေးလည်း ကြေးနီ စီမံကိန်း ရှိရာကို လာရောက်ခဲ့တဲ့ အတွက် ဒေသခံ ကျေးရွာသားတွေက သူတို့ ခံစား နေရတာတွေနဲ့ ပတ်သက်ပြီး၊ ထုတ်ဖေါ် ဆန္ဒပြ ခဲ့တဲ့လို့လည်း သိရပါတယ်။
ဗုဒ္ဓဟူးနေ့ နေလည်ပိုင်းမှာတော့ ရွာ ၁၂ ရွာက ရွာသား ၃၀၀ ကျော်ဟာ အစည်းအဝေး ထိုင်ပြီး ကြေညာချက်တစောင် ထုတ်ပြန်ခဲ့ရာမှာ ပြည်သူလူထု အများစုကို ထိခိုက်နိုင်တဲ့ အတွက် ဒီစီမံကိန်း လုံးဝ ရပ်ဆိုင်းရေးကို အတည်ပြု ဆုံးဖြတ်ခဲ့ကြောင်း ဖေါ်ပြထား ပါတယ်။
ယာ ၈ ဧက အသိမ်းခံထားရတဲ့ လယ်သမားတဦး ကလည်း ဘီဘီစီကို ပြောပြရာမှာ ဒီကြေးနီ စီမံကိန်း စပြီး ၈ လလောက် အကြာမှာ ရွာရေတွင်းက ရေတွေဟာ ငံလာတဲ့ အတွက် သောက်ရေ အဖြစ် အသုံးပြုလို့ မရတော့ကြောင်း ရှင်းပြပါတယ်။
ဗမာနိုင်ငံလုံး ဆိုင်ရာ ကျောင်းသား သမဂ္ဂများ အဖွဲ့ချုပ် အဖွဲ့ဝင်တွေလည်း မုံရွာမြို့ဆီကို နယ်အသီးသီး ကနေ ရောက်လာကြ သလို၊ ၈၈ မျိုးဆက် ကျောင်းသားများ အဖွဲ့ကလည်း မုံရွာကို လာနေကြပြီလို့ သိရပါတယ်။
အမျိုးသား ဒီမိုကရေစီအဖွဲ့ချုပ်ရဲ့ ဒေသခံ ခေါင်းဆောင် ကဗျာဆရာ မုံရွာ ဦးအောင်ရှင်နဲ့ ပုလဲမြို့ အမျိုးသား ဒီမိုကရေစီ အဖွဲ့ချုပ် လွှတ်တော် ကိုယ်စားလှယ် ဒေါ်ခင်စန်းလှိုင် တို့လည်း ရဲနဲ့ သွားရောက် ဆွေးနွေးခဲ့တယ်လို့ သိရပါတယ်။